Томислав Мијовић
Томислав Мијовић (Неготин, 18. септембар 1932) српски је песник.

Биографија 
Рођен је 18. септембар 1932. године у Неготину. Основну школу и гимназију завршио је у Зајечару а у Београду је студирао југословенску књижевност на Филозофском факултету. За време студија био је члан редакције (1954—1955. год.) и главни и одговорни уредник (1956—1957. год.) студентског листа за књижевност и културу "Видици".
 
Од 1957. до 1960. године био је уредник културне рубрике у недељном листу "Тимок" у Зајечару, а од 1961. до 2006. године главни и одговорни уредник часописа за друштвена питања, културу и уметност "Развитак" у Зајечару, за које време је изашло 226 бројева са богатим и разноврсним садржајем из савременог живота, духовног и материјалног наслеђа и савременог уметничког стваралаштва. У њима је објављен велики број радова о резултатима археолошких, етнолошких, демографских, социолошких, геолошких и природњачких истраживања и проучавања у Тимочкој крајини. Уредио је и ликовно-графички опремио преко стотину књига са тематиком из историје, етнологије, школства и здравствене делатности и културног, књижевног и ликовног стваралаштва на подручју Тимочке крајине (15 књига библиотеке часописа "Развитак", 18 књига библиотеке "Крајински књижевни круг", 6 књига у едицији Фондације "Никола Пашић", велики број зборника, монографија основних и средњих школа и монографија градова и насеља у Тимочкој крајини).
 
Учествовао је у покретању разних културно-уметничких манифестација и у њиховом раду (Фестивал поезије младих у Зајечару, Крајински књижевни круг, Борски сусрети балканских књижевника, Дани Зорана Радмиловића у Зајечару, Ликовна колонија "Пена" у Ђердапу, Ликовна колонија "Гамзиград" и др.).
 
Сарађивао је у многим књижевним часописима и листовима у којима је објављивао песме, приповетке, приказе, огледе и критике, писао је рецензије, предговоре и поговоре у бројним песничким књигама, ликовним монографијама и каталозима. Од 1951. године објављивао је у листовима Омладина, Поља, Видици, Студент, Млада култура, НИН, Борба, Књижевна трибина и др, часописима Савременик, Дело, Књижевност, Стварање, Млада литература, Градина, и др.
 
Заступљен је у многим антологијама и изборима савремене српске поезије. Песме су му превођене на више страних језика.

Добитник је многих признања а међу њима: Вукова награда 1972, Сребрна медаља Фелиx Ромулиана Уметничког удружења Крајински књижевни круг, за трајни допринос култури Србије и целокупан песнички опус 1997. године, награда "Милан Ракић" Удружења књижевника Србије за књигу "Светлуцања, дозивања..." 1999. године, награда "Србољуб Митић" за најбоље песничко остварење између 2003. и 2004. године "Јавке, одјсјаји, угарци...", Повеља "Карађорђе" "Шумадијских метафора" за животно дело 2006. године, "Повеља Мораве" Удружења књижевника Србије и Књижевног друштва Мрчајевци за укупно песничко дело 2009. године. Добитник је посебног признања Владе Републике Србије за врхунски допринос националној култури у Републици Србији.

Библиографија 
 "Квартет" (са Б. Тимотијевићем, С. Јовановићем и П. Пејатовићем), Омладина, Београд 1954;
 "На ногама", Прогрес, Нови Сад 1960; "Подљуте" Нолит, Београл 1974;
 "Белино црни разговору", Крајински књижевни круг, Зајечар —Неготин 1994;
 "У благости и осами", Просвета, Ниш 1994;
 "Нон ессере ма ессере" (Не бити а бити — избор поезије), Бари (Италија) 1994;
 "Закаснели гласник", Просвета, Београд 1997;
 "Светлуцања, дозивања...", Просвета, Ниш 1999;
 "Препознавања", Просвета, Београд 2001;
 "Јавке, одсјаји, угарци...", Апостроф, Београд 2003;
 "Време на окупу" (Гамзиградски записи), Матична библиотека "Светозар Марковић", Зајечар 2006;
 "Изблиза", Народна књига, Београд 2006;
 "На ногама" (поновљено издање), Књижевно друштво "Свети Сава", Београд 2006;
 "Додир сјаја сјај додира", Шумадијске метафоре (Библиотека "Деспот Стефан Лазаревић" Младеновац и Бибиотека града Београда), Младеновац 2008. године.
 "Пред празнином", Шумадијске метафоре (Центар за културу Младеновац), 2011. године
 "Одсјаји изнутра", књига песама или аутобиографски роман у стиху, Српска књижевна задруга, 2013. године

Референце

Спољашње везе 

 Томислав Мијовић: Као тишина после крика

Рођени 1932.
Српски књижевници
Српски песници
Неготинци
Чланови Удружења књижевника Србије